b"\n_START_ARTICLE_\n\xc5\xa0koda Felicia\n_START_SECTION_\nHistorie\n_START_PARAGRAPH_\nFelicia var i den oprindelige version (1994\xe2\x88\x921998) den f\xc3\xb8rste \xc5\xa0koda introduceret efter overtagelsen af Volkswagen Group. Den var bygget med teknisk st\xc3\xb8tte fra Volkswagen, selv om den grundl\xc3\xa6ggende var en kraftigt faceliftet udgave af forg\xc3\xa6ngeren Favorit. Talrige Volkswagen-dele fra Volkswagens underleverand\xc3\xb8rer blev benyttet i Felicia, heriblandt 1,6-liters benzinmotoren og 1,9-liters dieselmotoren. Ogs\xc3\xa5 sidespejlene kom fra Volkswagen Polo III._NEWLINE_Allerede i \xc3\xa5rene 1959 til 1964 havde \xc5\xa0koda Auto fremstillet en bilmodel med navnet Felicia. Der var der tale om en omd\xc3\xb8bt lille sportscabriolet fra \xc5\xa0koda 450-serien, og ikke en forg\xc3\xa6nger for modellen fra 1990'erne.\n_START_SECTION_\nDesign\n_START_PARAGRAPH_\nFelicia fandtes i flere forskellige karrosserivarianter, b\xc3\xa5de til privat og erhvervsm\xc3\xa6ssig brug. Basismodellen var en femd\xc3\xb8rs hatchback, som fra juni 1995 blev suppleret af en stationcar (Felicia Combi, type 795), som afl\xc3\xb8ste den Favorit-baserede Forman. Der fandtes ogs\xc3\xa5 en pickup-version (type 797) med enten \xc3\xa5ben lasteflade eller fast p\xc3\xa5bygning, og en kassevogn (Felicia Vanplus). Pickup-versionen blev i visse lande ogs\xc3\xa5 solgt gennem Volkswagens forhandlernet under navnet Volkswagen Caddy Pick-up, og havde kun airbag i f\xc3\xb8rersiden. Pickup-modellen fandtes fra midten af 1997 ogs\xc3\xa5 i en s\xc3\xa5kaldt livsstilsversion kaldet Felicia Fun (type 796) med speciel gul lakering, frontb\xc3\xb8jle og l\xc3\xa6derkabine, som prim\xc3\xa6rt var tilegnet vesteurop\xc3\xa6iske markeder. P\xc3\xa5 ladet kunne man klappe to ekstra s\xc3\xa6der ud, hvilket gav plads til fire voksne. Der kunne som ekstraudstyr leveres en Truckman-top til overd\xc3\xa6kning af bags\xc3\xa6det og ladet, hvilket gav en bedre komfort i d\xc3\xa5rligt vejr._NEWLINE_Bagagerummet kunne i hatchbackversionen rumme 272 liter med bags\xc3\xa6det i oprejst stilling, men kunne ved at klappe bags\xc3\xa6det frem \xc3\xb8ges til 976 liter. For stationcar (Combi) var disse v\xc3\xa6rdier 447 hhv. 1366 liter._NEWLINE_I februar 1998 gennemgik Felicia og Felicia Combi et mindre facelift. De mest synlige visuelle \xc3\xa6ndringer var en ny k\xc3\xb8lergrill og st\xc3\xb8rre kofangere, men faceliftet inkluderede ogs\xc3\xa5 mindre modifikationer af undervogn og karrosseri hvilket forbedrede kollisionssikkerheden. I 1998 blev prototypen Felicia Golden Prague ligeledes introduceret.\n_START_SECTION_\nTeknik\n_START_PARAGRAPH_\nAlle motorerne i Felicia var firecylindrede r\xc3\xa6kkemotorer som arbejdede efter firetaktsprincippet og med vandk\xc3\xb8ling. Langt de fleste biler havde benzinindspr\xc3\xb8jtning, mens ganske f\xc3\xa5 biler til \xc3\x98steuropa havde karburator. Motorerne var monteret fortil p\xc3\xa5 tv\xc3\xa6rs._NEWLINE_Programmet omfattede den gamle 1,3-liters st\xc3\xb8dstangsmotor, som til og med model\xc3\xa5r 1996 havde Bosch Mono-Motronic monopoint-indspr\xc3\xb8jtning; fra og med model\xc3\xa5r 1997 blev dette udskiftet med Siemens multipoint-indspr\xc3\xb8jtning, hvor hver cylinder havde sin egen indspr\xc3\xb8jtningsdyse. Aluminiumsmotoren fandtes i to forskellige effekttrin, 40 kW (54 hk) og 50 kW (68 hk), havde r\xc3\xb8dder tilbage til den h\xc3\xa6kmotoriserede \xc5\xa0koda 1000 MB og blev i modificeret form benyttet helt frem til 2003 i \xc5\xa0koda Fabia, Volkswagen Lupo og SEAT Arosa. Der var ogs\xc3\xa5 to st\xc3\xa5lmotorer leveret af Volkswagen, en 1,6-liters benzinmotor med 55 kW (75 hk) og Magneti Marelli multipoint-indspr\xc3\xb8jtning og en 1,9-liters sugedieselmotor med 47 kW (64 hk). Disse to motorer kom fra Polo og Golf. 1,6-modellen dannede homologationsbasis for den i World Rally Championship's F2-klasse benyttede \xc5\xa0koda Felicia Kit Car._NEWLINE_Til Felicia lavede \xc5\xa0koda ogs\xc3\xa5 deres egen 1,6-liters OHC-aluminiumsmotor med 75 kW (102 hk), som gjorde tjeneste i visse Favorit-racerprototyper, mens Volkswagen insisterede p\xc3\xa5 at benytte deres gamle 55 kW (75 hk)-motor._NEWLINE_Den eneste tilg\xc3\xa6ngelige gearkasse var manuel med fem gear af transakseltypen med indbygget differentiale og slutdrev. Felicia var forhjulstrukket.\n_START_SECTION_\nAfslutning af produktionen og efterf\xc3\xb8lger\n_START_PARAGRAPH_\nI slutningen af 1999 kom den Volkswagen Polo-baserede efterf\xc3\xb8lger \xc5\xa0koda Fabia, som ud over hatchback og stationcar ogs\xc3\xa5 fra midten af 2001 fandtes som sedan, p\xc3\xa5 markedet. Halvandet \xc3\xa5rs tid efter, i august 2001, forlod den sidste Felicia \xe2\x88\x92 og dermed ogs\xc3\xa5 den sidste ikke Volkswagen-baserede \xc5\xa0koda \xe2\x88\x92 samleb\xc3\xa5ndet._NEWLINE_Ved produktionens afslutning var der blevet fremstillet 912.810 eksemplarer af Felicia og 356.596 eksemplarer af Felicia Combi.\n_START_SECTION_\nMotorsport\n_START_PARAGRAPH_\nFelicia fandtes ogs\xc3\xa5 i en Kit Car-version, som i \xc3\xa5rene 1995 til 1997 gjorde tjeneste i rallyverdensmesterskaberne. I den f\xc3\xb8rste s\xc3\xa6son landede Felicia Kit Car p\xc3\xa5 tredjepladsen med Emil Triner og Pavel Sibera bag rattet. I 1996 kom Stig Blomqvist p\xc3\xa5 tredjepladsen i det engelske RAC Rally med en Felicia Kit Car. I den sidste s\xc3\xa6son, 1997, fik Felicia Kit Car andenpladsen i sin klasse ved rallyverdensmesterskabet. Siden har \xc5\xa0koda fortsat deres rallysucces med Octavia WRC."